- Abalooma
- <
- 10
- >

10
1 Baamyɨtʉ ndwitɨko, ngʉnyonywa mu ndumbula jangʉ ʉkʉtɨ abiinangʉ abo aBanyaisilaɨli bapokigwe. Ɨsyo syo ɨsi ngʉsʉʉma ʉkʉtɨ Kyala asibombe. 2 Nikʉbabʉʉla ʉmwe, abandʉ abo bikwijʉʉla ʉkʉnkonga Kyala, looli bakamanya muno Kyala ikʉlondela ʉkʉnkonga. 3 Abeene bakaabwageenie ʉbʉgolofu bwa Kyala, bakaaliibɨɨkile paasi pa bʉgolofu bwake. Looli biilondelaga ʉbʉgolofu bwabo abeene. 4 Namanga Kɨlɨsiti jo bʉmalɨkɨlo bwa ndagɨlo, ʉkʉtɨ abandʉ boosa aba bikʉmmwitɨka babaligwe ʉbʉgolofu.
Abandʉ boosa babagiile ʉkʉpokigwa
5 Ʉkʉbaligwa ʉbʉgolofu kʉ njɨla jaa kʉsikonga ɨndagɨlo, Moose aasimbile aatile, “Ʉmundʉ gwesa ʉjʉ ikʉsikonga ɨndagɨlo syosa, ikʉjaga nʉ bʉʉmi kʉ njɨla jaa kʉsikonga.”*10:5 Bala kalata gwa Abanyaleebi 18:5. 6 Looli ʉkʉbaligwa ʉbʉgolofu kʉ njɨla ɨjaa lwitɨko, Kalata ʉMwikemo ikʉtɨ, “Mulɨngiilaalʉʉsyaga mu ndumbula syɨnu ʉkʉtɨ, ‘Jo jwani abagiile ʉkʉfyʉka kʉmwanya?’ ” Kokʉtɨ ʉkʉntwala Kɨlɨsiti pakiisʉ. 7 “Pamo ʉkʉtɨ, ‘Jo jwani ʉgwa kʉsuluka mpaka kʉ bʉsyʉka?’ ” Kokʉtɨ ʉkʉnsyʉsya Kɨlɨsiti ʉkʉfuma mbafwe.†10:6-7 Bala kalata gwa Ʉkʉkʉmbʉka Ɨngomeelesyo 30:12-13. 8 Looli Kalata ʉMwikemo ikʉtɨ fiki? Ikʉtɨ, “Iisyʉ lya Kyala lɨlɨ kɨfuki na nungwe, lɨlɨ nkanwa mmyako na mu ndumbula jaako.”‡10:8 Bala kalata gwa Ʉkʉkʉmbʉka Ɨngomeelesyo 30:14. Kokʉtɨ jo ndʉmi jaa kʉmmwitɨka Kɨlɨsiti, ɨjɨ tukʉfumusya.
9 Po lɨnga kʉjoba na kanwa kaako ʉkʉtɨ, “Jesu jo Ntwa,” nʉ kwitɨka mu ndumbula jaako ʉkʉtɨ Kyala aalɨnsyʉsiisye ʉkʉfuma mbafwe, kʉpokigwa. 10 Namanga mu ndumbula ʉmundʉ ikwitɨka, po ikʉbaligwa ʉbʉgolofu, kangɨ na kanwa kaake ikʉjoba, po ikʉpokigwa. 11 Kalata ʉMwikemo ikʉtɨ, “Ʉmundʉ gwesa ʉjʉ ikʉmmwitɨka atikwisa kʉsʉʉkamo sikʉ.”§10:11 Bala kalata gwa Jeesaja 28:16. 12 Namanga bakaleganapo ʉNjuuta na ʉjʉ akaja Njuuta. ɄNtwa alɨ jʉmojwene, jo Ntwa gwa bandʉ boosa, ikʉbasaja boosa aba bikʉnsʉʉma. 13 Bo muno sisimbiigwe mwa Kalata ʉMwikemo ʉkʉtɨ, “Kʉkʉtɨ mundʉ ʉjʉ ikʉsʉʉmɨla mu ngamu jaa Ntwa, ikʉpokigwa.”*10:13 Bala kalata gwa Joeli 2:32.
14 Po abandʉ babagiile bʉleebʉle ʉkʉnsʉʉma, lɨnga bakammwitɨka? Kangɨ babagiile ʉkʉmmwitɨka bʉleebʉle, lɨnga bakapɨlɨkamo ɨndʉmi jaake? Babagiile ʉkʉpɨlɨka bʉleebʉle, lɨnga bakalʉmbɨlɨligwa? 15 Kangɨ babagiile bʉleebʉle ʉkʉlʉmbɨlɨligwa, lɨnga abandʉ bakatʉmigwa kʉkʉbalʉmbɨlɨla? Fyobeene Kalata ʉMwikemo ikʉtɨ, “Kʉnunu fiijo ʉkwisa kwa bandʉ aba bikʉlʉmbɨlɨla ɨNdʉmi ɨNunu!”†10:15 Bala kalata gwa Jeesaja 52:7. 16 Leelo aBanyaisilaɨli bamo bakaaliitiike ɨNdʉmi ɨNunu ɨjaa Jesu. Namanga ʉnkunguluka Jeesaja aajobile aatile, “Gwe Ntwa, jo jwani iitiike ɨndʉmi jɨɨtʉ?”‡10:16 Bala kalata gwa Jeesaja 53:1. 17 Po leelo abandʉ ʉkʉtɨ biitɨke, mpaka bapɨlɨke ɨndʉmi ɨjo. Po ʉkʉtɨ bapɨlɨke, mpaka balʉmbɨlɨligwe ɨNdʉmi jaa Kɨlɨsiti.
18 Leelo ngwilaalʉʉsya, bʉle aBanyaisilaɨli bakapɨlɨkamo? Nalooli baapɨliike, namanga Kalata ʉMwikemo ikʉtɨ,
“Ɨndʉmi jɨbalaniile pakiisʉ kyosa,
amasyʉ gaabo gaabalaniile ʉkʉfika kʉmmalɨɨkɨsyo ʉgwa kiisʉ.”§10:18 Bala kalata gwa Ɨsabʉli 19:4.
19 Kangɨ ngwilaalʉʉsya, bʉle aBanyaisilaɨli bakaasyageenie? Baasyageenie paapo Kyala aababʉʉlile ʉkwendela kwa Moose aatile,
“Ngʉbapela ʉkʉja nʉ bʉʉfi,
kʉ bandʉ aba bakaja bandʉ bangʉ,
ngʉbakalasya fiijo ʉmwe,
kʉ bandʉ aba bakamanya.”*10:19 Bala kalata gwa Ʉkʉkʉmbʉka Ɨngomeelesyo 32:21.
20 Kangɨ ʉnkunguluka Jeesaja ikʉjoba kʉ bʉkifu ikʉtɨ,
“Abandʉ aba bakaandondaga,
bo aba baambwene.
Abandʉ aba batikʉlaalʉʉsya ɨnongwa syangʉ,
niisetwile kʉmyabo.”†10:20 Bala kalata gwa Jeesaja 65:1.
21 Looli ɨsya Banyaisilaɨli, Kyala ikʉtɨ,
“Ʉmuusi goosa naabagolokiisye amaboko gangʉ,
abandʉ aba batikʉʉnyɨɨmɨka,
kangɨ baa lʉkaani.”‡10:21 Bala kalata gwa Jeesaja 65:2.

- Abalooma
- <
- 10
- >

*10:5 10:5 Bala kalata gwa Abanyaleebi 18:5.

†10:7 10:6-7 Bala kalata gwa Ʉkʉkʉmbʉka Ɨngomeelesyo 30:12-13.

‡10:8 10:8 Bala kalata gwa Ʉkʉkʉmbʉka Ɨngomeelesyo 30:14.

§10:11 10:11 Bala kalata gwa Jeesaja 28:16.

*10:13 10:13 Bala kalata gwa Joeli 2:32.

†10:15 10:15 Bala kalata gwa Jeesaja 52:7.

‡10:16 10:16 Bala kalata gwa Jeesaja 53:1.

§10:18 10:18 Bala kalata gwa Ɨsabʉli 19:4.

*10:19 10:19 Bala kalata gwa Ʉkʉkʉmbʉka Ɨngomeelesyo 32:21.

†10:20 10:20 Bala kalata gwa Jeesaja 65:1.

‡10:21 10:21 Bala kalata gwa Jeesaja 65:2.

© 2019 WBT